Document ID: 32008D0751

A BIZOTTSÁG HATÁROZATA
(2008. szeptember 18.)
az 1528/2007/EK tanácsi rendelet II. mellékletében előírt származási szabályoktól a konzervált tonhal és tonhalfilé vonatkozásában Madagaszkáron fennálló különleges helyzetre figyelemmel való ideiglenes eltérésről
(az értesítés a C(2008) 5097. számú dokumentummal történt)
(2008/751/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló, 2007. december 20-i 1528/2007/EK tanácsi rendeletre (1) és különösen annak II. melléklete 36. cikkének (4) bekezdésére,
mivel:
(1)
2008. május 26-án Madagaszkár az 1528/2007/EK rendelet II. mellékletének 36. cikke alapján kérte, hogy hat hónapig eltérhessen az említett mellékletben meghatározott származási szabályoktól. A kérelem a Harmonizált Rendszer szerinti 1604 vámtarifaszámon belül összesen 2 000 tonna tonhalkonzervre és 500 tonna tonhalfilére (loin) vonatkozik. A kérelmet azért terjesztették elő, mert az Indiai-óceánon visszaesett a tonhalfogás volumene és a rendelkezésre álló származó nyers tonhal mennyisége.
(2)
A Madagaszkár által szolgáltatott információk szerint 2008 első négy hónapjában még a rendes évszakonkénti változásokhoz képest is szokatlanul alacsony volt a tonhalfogás, ami a tonhalkonzervgyártás visszaeséséhez vezetett. Ebben a rendkívüli helyzetben Madagaszkár egy bizonyos ideig nem lesz képes eleget tenni az 1528/2007/EK rendelet II. mellékletében előírt származási szabályoknak.
(3)
Annak érdekében, hogy Madagaszkár továbbra is exportálhasson az Európai Közösségbe, az AKCS-EK partnerségi megállapodás (2) megszűnését követően újabb eltérési lehetőséget kell biztosítani.
(4)
Az AKCS-EK partnerségi megállapodásból a KDA (kelet- és a dél-afrikai államok)-EU ideiglenes gazdasági partnerségi megállapodásba való zökkenőmentes átmenet biztosítására visszamenőleges, 2008. január 1-jével kezdődő hatállyal új eltérési lehetőséget kell biztosítani.
(5)
Az 1528/2007/EK rendelet II. mellékletében előírt származási szabályoktól való ideiglenes eltérés - figyelemmel az érintett importra - nem okoz súlyos kárt az érintett meglévő közösségi iparágaknak, amennyiben a mennyiségekkel, a felügyelettel és az időtartammal kapcsolatos bizonyos feltételek tiszteletben tartása biztosított.
(6)
Ezért indokolt az 1528/2007/EK rendelet II. melléklete 36. cikke (1) bekezdésének a) pontja alapján biztosítani az ideiglenes eltérés lehetőségét.
(7)
Az egyrészről a kelet- és a dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló ideiglenes megállapodáshoz (KDA-EU ideiglenes partnerségi megállapodás) a származási szabályok tárgyában fűzött jegyzőkönyv 42. cikkének (8) bekezdése értelmében a megállapodás hatálybalépésétől vagy ideiglenes alkalmazásától fogva Madagaszkár automatikusan jogosult lesz eltérni a Harmonizált Rendszer szerinti 1604 vámtarifaszám alá tartozó tonhalkonzerv és tonhalfilé esetében jelenleg alkalmazandó származási szabályoktól.
(8)
Az 1528/2007/EK rendelet 4. cikkének (2) bekezdése értelmében a KDA-EU ideiglenes partnerségi megállapodásban foglalt szabályok, amelyeknek hatálybalépése vagy ideiglenes alkalmazása 2008-ra várható, elsőbbséget élveznek a rendelet II. mellékletében meghatározott származási szabályokkal szemben. Ezért az eltérést - Madagaszkár kérésének megfelelően - 2008. december 31-ig kell alkalmazni, kivéve, ha a KDA-EU ideiglenes partnerségi megállapodás hatálybalépése vagy ideiglenes alkalmazása ezt megelőzően következik be.
(9)
A KDA-EU ideiglenes partnerségi megállapodáshoz a származási szabályok tárgyában fűzött jegyzőkönyv 42. cikkének (8) bekezdése értelmében a származási szabályoktól való automatikus eltérési jogosultság a KDA-EU ideiglenes gazdasági partnerségi megállapodást aláíró országokra (Comore-szigetek, Mauritius, Madagaszkár, Seychelle-szigetek és Zimbabwe) vonatkozóan összesen legfeljebb évi 8 000 tonna tonhalkonzervre és 2 000 tonna tonhalfilére korlátozódik. Mauritius és a Seychelle-szigetek már benyújtotta kérelmét az 1528/2007/EK rendelet II. mellékletének 36. cikke alapján igénybe vehető ideiglenes eltérés iránt. Nem lenne helyénvaló az 1528/2007/EK rendelet II. mellékletének 36. cikke alapján olyan mennyiségekre vonatkozóan megadni az eltérés lehetőségét, amelyek meghaladják a KDA-EU ideiglenes partnerségi megállapodásban a kelet- és dél-afrikai régió egészének biztosított éves kvótát.
(10)
Ennek megfelelően Madagaszkár számára az eltérés lehetőségét 2 000 tonna tonhalkonzervre és 500 tonna tonhalfilére, egyéves időtartamra helyénvaló biztosítani.
(11)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) szabályokat állapít meg a vámkontingensek kezelésére vonatkozóan. Annak érdekében, hogy a vámkontingensek kezelését a madagaszkári hatóságok, a tagállamok vámhatóságai és a Bizottság hatékonyan végezhessék, ezeket a szabályokat az e határozatban megadott eltérési lehetőség keretében behozott mennyiségekre is indokolt értelemszerűen alkalmazni.
(12)
Az eltérési lehetőség igénybevételének hatékony ellenőrzése érdekében indokolt a madagaszkári hatóságokat arra kötelezni, hogy rendszeres jelleggel részletes adatokat szolgáltassanak a Bizottságnak a kibocsátott EUR.1 szállítási bizonyítványokról.
(13)
Az e határozatban előírt intézkedések összhangban vannak a Vámkódexbizottság véleményével,
ELFOGADTA EZT A HATÁROZATOT:
1. cikk
Az 1528/2007/EK rendelet II. mellékletétől eltérve, összhangban az említett melléklet 36. cikke (1) bekezdésének a) pontjával, a Harmonizált Rendszer szerinti 1604 vámtarifaszám alá tartozó, nem származó anyagokból előállított konzervált tonhalat és tonhalfilét - e határozat 2-6. cikkében meghatározott feltételekkel - Madagaszkárról származónak kell tekinteni.
2. cikk
Az 1. cikkben előírt eltérés a mellékletben meghatározott azon termékekre és mennyiségekre alkalmazandó, amelyeket a Közösségben történő szabad forgalomba hozatal céljából 2008. január 1. és 2008. december 31. között Madagaszkár mint származási ország megjelölésével bejelentenek.
3. cikk
Az e határozat mellékletében meghatározott mennyiségeket a 2454/93/EGK rendelet 308a., 308b. és 308c. cikkével összhangban kell kezelni.
4. cikk
Madagaszkár vámhatóságai kötelesek megtenni az 1. cikkben meghatározott termékek kivitelének mennyiségi ellenőrzése érdekében szükséges intézkedéseket.
E célból az e határozattal összhangban általuk e termékekre vonatkozóan kibocsátott minden EUR.1 szállítási bizonyítványon hivatkozni kell e határozatra.
Madagaszkár illetékes hatóságai negyedévenként kimutatást nyújtanak be a Bizottságnak azokról a mennyiségekről, amelyekre e határozat alapján EUR.1 szállítási bizonyítványt bocsátottak ki, továbbá megadják e bizonyítványok sorszámát.
5. cikk
Az e határozat alapján kibocsátott EUR.1 bizonyítványok 7. rovatába a következő bejegyzést kell tenni:
„Derogation - Decision 2008/751/EC”.
6. cikk
E határozat rendelkezéseit 2008. január 1-jétől kell alkalmazni.
E határozat rendelkezéseit addig az időpontig kell alkalmazni, amikortól fogva a Madagaszkárral létrejött bármely megállapodáshoz csatolt származási szabályok - a szóban forgó megállapodás ideiglenes alkalmazása vagy, ha az korábban következik be, hatálybalépése nyomán - elsőbbséget élveznek az 1528/2007/EK rendelet II. mellékletében meghatározott származási szabályokkal szemben; e határozat azonban mindettől függetlenül legkésőbb 2008. december 31-ig alkalmazható.
7. cikk
Ennek a határozatnak a tagállamok a címzettjei.
Kelt Brüsszelben, 2008. szeptember 18-án.

Labels: 17
3
6
18
15